તેમના માર્ગમાં વિઘ્ન રાષ્ટ્રીય સ્વયંસેવક સંઘ હતો. સંઘ ગડકરીને બીજી મુદત મળે એ માટે આગ્રહ રાખતો હતો. લાલકૃષ્ણ અડવાણીએ દરેકને સ્વીકાર્ય ગણાતાં સુષમા સ્વરાજનો વિકલ્પ આગળ કર્યો હતો જેનો પણ સંઘે અસ્વીકાર કર્યો હતો. નીતિન ગડકરીને સંઘના આગ્રહને કારણે બીજી મુદત મળશે એ મંગળવાર સાંજ સુધી નક્કી હતું. ગડકરીની પૂર્તિ ગ્રુપની કંપનીઓ પર મંગળવારે દરોડા પડ્યા એનો નિષેધ કરતા બીજેપીના સત્તાવાર નિવેદનમાં કહેવામાં આવ્યું હતું કે સરકાર દરોડા પડાવીને બીજેપીના પ્રમુખની પુન: ચૂંટણીમાં વિઘ્નો પેદા કરી રહી છે. બીજી બાજુ વિરોધીઓ તક ગુમાવવા નહોતા માગતા અને સામાન્ય ચૂંટણી માથે છે ત્યારે કૉન્ગ્રેસને તક આપવા પણ નહોતા માગતા. તેમણે યશવંત સિંહાને ચૂંટણી લડવા તૈયાર કર્યા હતા. યશવંત સિંહાએ પક્ષના કાર્યાલયમાંથી ઉમેદવારીનું ફૉર્મ મગાવ્યું એ પછી ચક્રો ઊંધાં ફરવા લાગ્યાં હતાં. સંઘના નૉમિનીને કોઈ પડકારે અને તેણે ચૂંટણી લડવી પડે એમાં સંઘનું અપમાન હતું અને વળી ન કરે નારાયણ ને યશવંત સિંહા ચૂંટાઈ આવે તો પક્ષમાં સંઘની આણ સમાપ્ત થઈ જાય. સંઘે ગડકરીને રાજીનામું આપી દેવાનો અને ચૂંટણીના મેદાનમાંથી ખસી જવાનો આદેશ આપી દીધો હતો. નીતિન ગડકરીએ બે મહિના પહેલાં જ્યારે તેમની સામે ભ્રષ્ટાચારના ગંભીર આરોપ થયા ત્યારે રાજીનામું આપી દીધું હોત તો તેમની, પક્ષની અને સંઘની આબરૂ જળવાઈ હોત. બુંદ સે ગયી વો હોજ સે વાપિસ નહીં આતી એવી કહેવત છે.